Det bedste sted i landet at tage en autouddannelse er på EUC Nord i Frederikshavn eller Hjørring. Fredag blev EUC Nord kåret som ”Årets Tekniske Uddannelsessted”, da autobranchen fejrede sig selv ved den årlige prisfest Auto Awards. - Jeg er stolt over prisen og samtidig ydmyg i forhold til at leve op til den anerkendelse, som prisen er et udtryk for, siger Jeanette Ørtoft, der er vicedirektør ved EUC Nord. EUC Nord var nomineret sammen med fire andre skoler, men endte altså med at snuppe prisen. Ved prisoverrækkelsen, der fandt sted i Cirkusbygningen i København, blev udviklingslysten og evnen til at opbygge et efteruddannelsesmiljø, der ser fremtiden i øjnene, fremhævet. Og netop fremtiden spiller en stor rolle lige nu i autobranchen, hvor el- og hybridbiler er vinder frem. - I Nordjylland er der behov for dygtige medarbejdere og lærlinge i autobranchen og den del arbejder vi sammen med branchen på at løse. Vi udvikler i øjeblikket nye uddannelser i form af påbygning i hovedforløbet inden for el/hybrid og nogle af de andre spændende tekniske elementer i moderne biler, siger Jeanette Ørtoft.

Referat:
Autouddannelserne ved EUC Nord er landets bedste. Det blev slået fast ved autobranchens årlige prisfest Auto Awards.